 

**בבית הדין הצבאי המחוזי**

**במחוז שיפוטי צפון**

**בפני השופט: רס''ן (במיל') שמואל הרבסט**

**בעניין: התובע הצבאי (ע"י ב"כ, קמ"ש ליטל הרטמן)**

**נגד**

**הנאשם: ב/XXX טוראי י' ע' (אינו מיוצג)**

**הכרעת-דין**

נוכח הודאת הנאשם, אני מרשיעו בעבירה של היעדר מן השירות שלא ברשות, וזאת לפי סעיף 94 לחוק השיפוט הצבאי, התשט"ו- 1955.

הנאשם נעדר מיחידתו, XXX שלא ברשות מיום 31.10.2021 ועד ליום 13.07.2022, סך הכול 256 אשר הסתיימו במעצרו.

**\_\_\_\_\_\_\_\_\_\_\_**

**שופט**

 

**בבית הדין הצבאי המחוזי**

**במחוז שיפוטי צפון**

**בפני השופט: סא''ל טובי הארט**

בעניין: התובע הצבאי (ע"י ב"כ, סגן עמית שרמן)

**נגד**

**הנאשם: ב/XXX טוראי י' ע' (ע"י ב"כ, סרן נתנאל אזולאי)**

גזר-דין

הנאשם, טוראי י' ע', הורשע על פי הודאתו בעבירה של היעדר מן השירות שלא ברשות, על כי נעדר מיחידתו לתקופה בת 256 ימים, אשר הסתיימה במעצרו.

הנאשם גויס לצה"ל בחודש מרץ 2021 ובעברו היעדרות נוספת ושורה של עבירות משמעת. ברקע להיעדרויות מצב משפחתי מורכב מאוד. לאחר מעצרו הביע הנאשם מוטיבציה לשוב לשירות תקין ושוחרר להליך שילוב לאחר ששהה במעצר במשך 14 ימים. מהדוחות והפרוטוקולים בעניינו עולה כי החייל לא הצליח להשתלב ביחידתו. במהלך הליך השילוב אך נדון לעונש מחבוש בגין אלימות כלפי מפקד. מפקדיו החליטו בעקבות התנהלותו להעמידו בפני וה''ל והחייל שיתף פעולה עם פיטוריו משירות בדרך זו גם לאחר שההשלכות הוסברו לו. לבסוף, לאחר כחמישה חודשים בהליך השילוב, פוטר הנאשם משירות בגין התנהגות רעה וחמורה. ברגיל, ראוי היה הנאשם לענישה ממשית בגין היעדרותו וחוסר מיצוי האפשרות להשלים הליך שילוב. אלא שמהמסכמים הנפשיים שהניחה בפני ההגנה עולה כי בחודשים האחרונים חלה הדרדרות במצבו הנפשי: הוא נבדק מספר פעמים על ידי פסיכיאטרים, עלה חשש להתנהגות פסיכוטית, עלתה אפשרות של אשפוז ואף כפוי ופסיכיאטר מקופת החולים מחווה קיום דעתו כי מעצר או לחץ נפשי עלולים לדרדר את מצבו. בנסיבות מיוחדות אלה הציגו בפני הצדדים הסדר טיעון אשר מבקש להקל מאוד עם הנאשם, ולהסתפק בתקופת מעצרו לצד קנס כספי מתון. לאור מסמכים פסיכיאטרים אלה לא מצאתי להתערב בהסדר שהוצג.

**על הנאשם נגזרים, אפוא, העונשים הבאים:**

1. **ארבעה עשר (14) ימי מאסר לריצוי בפועל, כמניין ימי מעצרו.**
2. **קנס בסך אלפיים (2,000) ש''ח או עשרים (20) ימי מאסר תמורתו. הקנס ישולם ב-עשרה (10) תשלומים חודשיים (2) שווים החל מיום 01.08.2023 באשראי או באמצעות שוברים ממזכירות בית הדין. אם לא ישולם אחד התשלומים יעמוד הקנס כולו לפירעון מיידי.**

**זכות ערעור כחוק.**

**ניתן היום, ה' באב תשפ"ג, 23.07.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_**

**שופט**

**העתק נכון מהמקור  
  
ק' בית הדין**

**נערך על ידי: א.ל**

**בתאריך 31.07.2023**

**חתימת המגיה: סגן שיר בן-ארמון**